**From:** Ilze Māliņa <Ilze.Malina@TM.GOV.LV>   
**Sent:** piektdiena, 2021. gada 17. decembris 13:20  
**To:** Pasts <Pasts@fm.gov.lv>  
**Cc:** TM KANCELEJA <pasts@tm.gov.lv>; Ella Hartmane <ella.hartmane@fm.gov.lv>  
**Subject:** Atb.: Ministru kabineta noteikumu projekts (VSS-757) atkārtotai saskaņošanai

Tieslietu ministrija saskaņā ar Finanšu ministrijas 2021. gada 13. decembra elektronisko sūtījumu ir izskatījusi precizēto Ministru kabineta noteikumu projektu "Kārtība, kādā par akcīzes precēm samaksāto akcīzes nodokli pārskaita nodokļu parādu segšanai, turpmākajiem nodokļu maksājumiem vai atmaksā" (turpmāk – projekts) un informē, ka atbalsta projekta virzību bez iebildumiem.

Vienlaikus izsakām šādu priekšlikumu:

Projekta sākotnējās *(ex-ante)* ietekmes novērtējuma ziņojuma (turpmāk – anotācija) I sadaļas 2. punktā ir norādīts, ka atbilstoši normatīvajiem aktiem, kas reglamentē alkoholisko dzērienu, tabakas izstrādājumu, elektroniskajās cigaretēs izmantojamā šķidruma, elektroniskajās cigaretēs izmantojamā šķidruma sagatavošanas sastāvdaļu un tabakas aizstājējproduktu marķēšanu ar akcīzes nodokļa markām, nodokļa maksātājs akcīzes nodokļa markas Valsts ieņēmumu dienestam atdod, iesniedzot iesniegumu par atdotajām akcīzes nodokļa markām. Pēc akcīzes nodokļa marku saņemšanas Valsts ieņēmumu dienesta atbildīgā amatpersona izdrukā nodokļa maksātāja iesniegumu par atdotajām akcīzes nodokļa markām, izdara uz tā atzīmi par iesniegumā norādīto akcīzes nodokļa marku pieņemšanu glabāšanā līdz brīdim, kad tās tiek identificētas, un minētā iesnieguma izdruka ar izdarīto atzīmi tiek izsniegta nodokļa maksātājam.

Vēršam uzmanību uz to, ka atbilstoši Administratīvā procesa likuma 55. panta 1. punktā noteiktajam administratīvo lietu iestādē ierosina uz iesnieguma pamata. Turklāt atbilstoši Administratīvā procesa likuma 64. panta pirmajā daļā noteiktajam, ja administratīvā lieta ierosināta uz iesnieguma pamata, iestāde pieņem lēmumu par administratīvā akta izdošanu viena mēneša laikā no iesnieguma saņemšanas dienas, ja likumā nav noteikts cits termiņš vai citā normatīvajā aktā – īsāks termiņš administratīvā akta izdošanai.

Savukārt no anotācijas I sadaļas 2. punktā ietvertās informācijas neizriet, ka Valsts ieņēmumu dienests pieņem lēmumu, saņemot iesniegumu par atdotajām akcīzes nodokļa markām.

Ievērojot minēto, lūdzam izvērtēt anotācijas I sadaļas 2. punktā ietverto informāciju un attiecīgi precizēt to, kā arī nepieciešamības gadījumā precizēt projekta 6.3. apakšpunktā un 17. punktā paredzēto regulējumu.

Ar cieņu

**Ilze Māliņa**

Tieslietu ministrijas

Valststiesību departamenta

Administratīvo tiesību nodaļas juriste

tālr. 67036910

Juridiskā adrese: Brīvības bulvārī 36, Rīgā, LV-1536

Atrašanās vieta: Raiņa bulvārī 15, Rīgā, LV-1050